CELEX: 32022D0667
Language: sk
Date: 2022-04-21 00:00:00
Title: Rozhodnutie Rady (SZBP) 2022/667 z 21. apríla 2022 o opatrení pomoci v podobe všeobecného programu podpory Africkej únie v rámci Európskeho mierového nástroja na obdobie rokov 2022 – 2024

22.4.2022   
               
               
                  SK
               
               
                  Úradný vestník Európskej únie
               
               
                  L 121/38
               
            
         ROZHODNUTIE RADY (SZBP) 2022/667
         z 21. apríla 2022
         o opatrení pomoci v podobe všeobecného programu podpory Africkej únie v rámci Európskeho mierového nástroja na obdobie rokov 2022 – 2024
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 41 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     V súlade s rozhodnutím Rady (SZBP) 2021/509 (1) bol zriadený Európsky mierový nástroj (ďalej len „EPF“) na financovanie opatrení Únie v rámci spoločnej zahraničnej a bezpečnostnej politiky zo strany členských štátov s cieľom zachovať mier, predchádzať konfliktom a posilniť medzinárodnú bezpečnosť v súlade s článkom 21 ods. 2 písm. c) zmluvy. Najmä podľa článku 1 ods. 2 druhého pododseku bodu ii) rozhodnutia (SZBP) 2021/509 možno z EPF financovať opatrenia pomoci na podporu vojenských aspektov operácií na podporu mieru vedených regionálnou alebo medzinárodnou organizáciou.
                  
               
                     (2)
                  
                  
                     Opatrenia pomoci v rámci EPF môžu mať podobu osobitného opatrenia alebo všeobecného programu na podporu s konkrétnym geografickým alebo tematickým zameraním.
                  
               
                     (3)
                  
                  
                     Rada uznáva trvalý strategický význam partnerstva Afriky a EÚ pre mier a bezpečnosť, ktoré je založené na spoločnej stratégii Afriky a EÚ, a to najmä pokiaľ ide o rámec spolupráce zriadený v rámci mierového nástroja pre Afriku (ďalej len „APF“) a vedúcu úlohu Africkej únie (ďalej len „AÚ“) pri udržiavaní mieru a bezpečnosti na africkom kontinente, ako sa uvádza v článku 16 protokolu týkajúceho sa zriadenia Mierovej a bezpečnostnej rady AÚ. Rada je naďalej odhodlaná budovať kapacity AÚ v tejto oblasti, poskytovať pomoc operáciám na podporu mieru pod africkým vedením a posilňovať africkú mierovú a bezpečnostnú štruktúru v záujme jej plného sfunkčnenia v súlade s Memorandom o porozumení medzi Africkou úniou a Európskou úniou o mieri, bezpečnosti a správe vecí verejných z 23. mája 2018, ako aj podporovať zavedené mechanizmy spolupráce, najmä integrovaný prístup založený na partnerstve, konzultáciách a posilnenej strategickej koordinácii.
                  
               
                     (4)
                  
                  
                     Plynulý prechod podpory Únie z APF na EPF sa zabezpečil prijatím opatrenia pomoci v podobe všeobecného programu podpory AÚ na druhý polrok 2021 (2). Na uvedený všeobecný program podpory AÚ na druhý polrok 2021 by mal nadväzovať viacročný všeobecný program podpory AÚ na roky 2022 – 2024, ktorým sa umožní nepretržité spoľahlivé a predvídateľné poskytovanie finančných prostriedkov na operácie na podporu mieru pod africkým vedením, ktorým udelila mandát Mierová a bezpečnostná rada AÚ alebo ktoré táto rada schválila, a zároveň sa ním zabezpečuje flexibilita potrebná na efektívnu a účinnú reakciu na vývoj konfliktov na africkom kontinente. Očakáva sa, že akcie v rámci opatrenia pomoci by mohli vykonávať subjekty, ktoré majú skúsenosti s vykonávaním akcií v rámci APF a v rámci opatrenia pomoci v podobe všeobecného programu podpory AÚ v rámci EPF na druhý polrok 2021.
                  
               
                     (5)
                  
                  
                     AÚ svojím listom z 1. júla 2021 určeným vysokému predstaviteľovi Únie pre zahraničné veci a bezpečnostnú politiku požiadala Úniu, aby od 1. júla 2021 naďalej podporovala operácie na podporu mieru pod africkým vedením, ktorým udelila mandát Mierová a bezpečnostná rada AÚ alebo ktoré uvedená rada schválila.
                  
               
                     (6)
                  
                  
                     Opatrenia pomoci sa majú vykonávať so zreteľom na zásady a požiadavky stanovené v rozhodnutí (SZBP) 2021/509 a v súlade s pravidlami pre plnenie príjmov a výdavkov financovaných v rámci EPF.
                  
               
                     (7)
                  
                  
                     Rada opätovne potvrdzuje, že v súlade s Chartou Organizácie spojených národov, Všeobecnou deklaráciou ľudských práv a medzinárodným právom, najmä medzinárodným právom v oblasti ľudských práv a medzinárodným humanitárnym právom, je odhodlaná chrániť, presadzovať a napĺňať ľudské práva, základné slobody a demokratické zásady a posilňovať právny štát a dobrú správu vecí verejných,
                  
               PRIJALA TOTO ROZHODNUTIE:
         
            Článok 1
            Zriadenie, ciele, rozsah pôsobnosti a trvanie
            
               1.   Týmto sa zriaďuje opatrenie pomoci v podobe všeobecného programu podpory Africkej únie (ďalej len „AÚ“), ktoré sa bude financovať v rámci Európskeho mierového nástroja (ďalej len „EPF“) (ďalej len „opatrenie pomoci“). Opatrením pomoci sa financujú akcie, ktoré schváli Politický a bezpečnostný výbor (ďalej len „PBV“) do 31. decembra 2024.
            
            
               2.   Celkovými cieľmi opatrenia pomoci sú zníženie výskytu, trvania a intenzity násilných konfliktov v Afrike a posilnenie úlohy AÚ, pokiaľ ide o mier a bezpečnosť na africkom kontinente. Špecifickým cieľom opatrenia pomoci je zlepšiť zvládanie konfliktov prostredníctvom nasadenia vojenských zložiek operácií na podporu mieru zo strany Komisie AÚ a afrických regionálnych organizácií.
            
            
               3.   V záujme dosiahnutia cieľov stanovených v odseku 2 tohto článku sa opatrením pomoci financujú vojenské aspekty operácií na podporu mieru pod africkým vedením, ktorým udelila mandát Mierová a bezpečnostná rada AÚ alebo ktoré táto rada schválila, okrem iného vrátane týchto činností:
               
                           a)
                        
                        
                           pokrytie nákladov na zamestnancov (orientačne 40 % celkovej referenčnej sumy), ako sú diéty a príspevky pre vojenský personál, príspevky na stravu a ubytovanie pre vojenských dôstojníkov počas pôsobenia na veliteľstve misie, evakuačné operácie v prípade nehôd, odškodnenie v prípade úmrtia a zdravotného postihnutia, dávky, náklady na dopravu a cestovné náklady, odborná príprava vojenského personálu;
                        
                     
                           b)
                        
                        
                           zabezpečenie a modernizácia vybavenia a poskytovanie služieb (orientačne 35 % celkovej referenčnej sumy), ako sú individuálne vybavenie pre vojakov, zdravotnícky materiál, vozidlá, palivo a údržba vozidiel, komunikačné zariadenia a služby, IT technológie a služby, infraštruktúra a služby velenia a riadenia a iné vybavenie s výnimkou vybavenia alebo platforiem uvedených v článku 5 ods. 3 rozhodnutia (SZBP) 2021/509;
                        
                     
                           c)
                        
                        
                           realizácia prác (orientačne 25 % celkovej referenčnej sumy), ako napríklad výstavba a obnova vojenských kasární, výcvikových zariadení a zdravotníckych zariadení.
                        
                     
            
               4.   Obdobie trvania opatrenia pomoci je 72 mesiacov od 1. januára 2022.
            
         
         
            Článok 2
            Schválenie podpory pre akcie v rámci opatrenia pomoci
            
               1.   V súlade s článkom 59 ods. 7 rozhodnutia (SZBP) 2021/509 musí podpore akýchkoľvek akcií v rámci opatrenia pomoci predchádzať žiadosť Komisie AÚ ako prijímateľa opatrenia pomoci (ďalej len „prijímateľ“).
            
            
               2.   Na základe žiadosti uvedenej v odseku 1 tohto článku vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) po konzultácii so správcom opatrení pomoci, vymenovaným na základe rozhodnutia (SZBP) 2021/509 (ďalej len „správca opatrení pomoci“), pokiaľ ide o záležitosti finančného plnenia, predloží PBV na preskúmanie a schválenie odporúčanie, v ktorom uvedie navrhovanú podporu vrátane jej rozpočtu, subjekt alebo subjekty vybrané spomedzi subjektov uvedených v článku 5 ods. 2 tohto rozhodnutia, ktoré majú vykonávať navrhovanú podporu, a úvahy týkajúce sa vnímavosti voči konfliktom a analýz rizika, ako aj príslušné opatrenia na monitorovanie a kontrolu podľa článku 6 tohto rozhodnutia.
            
         
         
            Článok 3
            Finančné dojednania
            
               1.   Referenčná suma určená na pokrytie výdavkov spojených s opatrením pomoci je 600 000 000 EUR.
            
            
               2.   Všetky výdavky sa spravujú v súlade s rozhodnutím (SZBP) 2021/509 a pravidlami pre plnenie príjmov a výdavkov financovaných v rámci EPF.
            
         
         
            Článok 4
            Dojednania s prijímateľom
            
               1.   Vysoký predstaviteľ uzavrie potrebné dojednania s prijímateľom s cieľom zabezpečiť, aby prijímateľ dodržiaval požiadavky a podmienky stanovené týmto rozhodnutím a zo strany PBV v súvislosti so schválením podpory akcií v rámci opatrenia pomoci ako podmienku poskytnutia podpory v rámci opatrenia pomoci.
            
            
               2.   Dojednania uvedené v odseku 1 zahŕňajú ustanovenia, ktorými sa prijímateľovi ukladá povinnosť zabezpečiť:
               
                           a)
                        
                        
                           súlad s príslušným medzinárodným právom, najmä s medzinárodným právom v oblasti ľudských práv a medzinárodným humanitárnym právom;
                        
                     
                           b)
                        
                        
                           riadne a efektívne používanie materiálnych prostriedkov poskytnutých v rámci opatrenia pomoci na účely, na ktoré boli poskytnuté;
                        
                     
                           c)
                        
                        
                           dostatočnú údržbu akýchkoľvek materiálnych prostriedkov poskytnutých v rámci opatrenia pomoci, aby sa zabezpečila ich použiteľnosť a prevádzková dostupnosť počas celého ich životného cyklu;
                        
                     
                           d)
                        
                        
                           aby sa žiadne materiálne prostriedky poskytnuté v rámci opatrenia pomoci na konci ich životného cyklu nestratili alebo nepreviedli bez súhlasu výboru nástroja zriadeného podľa rozhodnutia (SZBP) 2021/509 na iné osoby alebo subjekty, ako sú identifikované v uvedených dojednaniach.
                        
                     
            
               3.   Dojednania uvedené v odseku 1 zahŕňajú ustanovenia o pozastavení a ukončení podpory v rámci opatrenia pomoci v prípade, že sa zistí, že prijímateľ povinnosti stanovené v odseku 2 porušuje.
            
         
         
            Článok 5
            Vykonávanie
            
               1.   Vysoký predstaviteľ je zodpovedný za zabezpečenie vykonávania tohto rozhodnutia v súlade s rozhodnutím (SZBP) 2021/509 a s pravidlami pre plnenie príjmov a výdavkov financovaných v rámci EPF, v súlade s integrovaným metodickým rámcom na posudzovanie a určovanie potrebných opatrení a kontrol v súvislosti s opatreniami pomoci v rámci EPF.
            
            
               2.   Akcie v rámci opatrenia pomoci uvedené v článku 2 sa môžu úplne alebo čiastočne vykonávať ktorýmkoľvek z týchto subjektov ako vykonávajúcim subjektom alebo prostredníctvom grantov, ktoré sa udelia bez výzvy na predkladanie návrhov:
               
                           a)
                        
                        
                           Komisia AÚ;
                        
                     
                           b)
                        
                        
                           Zväz arabského Magrebu;
                        
                     
                           c)
                        
                        
                           Spoločenstvo sahelsko-saharských štátov;
                        
                     
                           d)
                        
                        
                           Spoločný trh pre východnú a južnú Afriku;
                        
                     
                           e)
                        
                        
                           Východoafrické spoločenstvo;
                        
                     
                           f)
                        
                        
                           Východoafrické pohotovostné sily;
                        
                     
                           g)
                        
                        
                           Hospodárske spoločenstvo stredoafrických štátov;
                        
                     
                           h)
                        
                        
                           Hospodárske spoločenstvo západoafrických štátov;
                        
                     
                           i)
                        
                        
                           Medzivládny úrad pre rozvoj;
                        
                     
                           j)
                        
                        
                           severoafrická regionálna spôsobilosť;
                        
                     
                           k)
                        
                        
                           Juhoafrické rozvojové spoločenstvo;
                        
                     
                           l)
                        
                        
                           skupina G5 Sahel;
                        
                     
                           m)
                        
                        
                           Komisia pre oblasť Čadského jazera;
                        
                     
                           n)
                        
                        
                           Úrad vysokého komisára Organizácie Spojených národov (OSN) pre ľudské práva;
                        
                     
                           o)
                        
                        
                           sekretariát OSN;
                        
                     
                           p)
                        
                        
                           Úrad OSN pre servisné zabezpečenie projektov;
                        
                     
                           q)
                        
                        
                           Podporný úrad OSN v Somálsku;
                        
                     
                           r)
                        
                        
                           ministerstvá členských štátov, útvary štátnej správy členských štátov alebo iné verejnoprávne subjekty a agentúry členských štátov alebo súkromnoprávne subjekty poverené vykonávaním verejnej služby, pokiaľ sú týmto súkromnoprávnym subjektom poskytnuté primerané finančné záruky, uvedené v prílohe.
                        
                     
            
               3.   Správca opatrení pomoci potvrdí schopnosť konkrétneho subjektu vykonať akciu alebo jej časť pred tým, ako podporu pre túto akciu schváli PBV.
            
         
         
            Článok 6
            Monitorovanie, hodnotenie a kontrola
            
               1.   Opatrenia na monitorovanie, hodnotenie a kontrolu akcií v rámci opatrenia pomoci sa stanovia v súlade s Integrovaným metodickým rámcom na posudzovanie a určovanie potrebných opatrení a kontrol v súvislosti s opatreniami pomoci v rámci EPF.
            
            
               2.   Opatrenia uvedené v odseku 1 slúžia najmä na zabezpečenie toho, aby prijímateľ a akékoľvek ďalšie subjekty, ktoré majú priamy prospech z podpory v rámci opatrenia pomoci, dodržiavali medzinárodné právo v oblasti ľudských práv a medzinárodné humanitárne právo, ako aj na zabezpečenie toho, aby prijímateľ dodržiaval všetky ostatné záväzky a povinnosti stanovené v rámci dojednaní podľa článku 4.
            
            
               3.   V závislosti od schválenej podpory akcie v rámci opatrenia pomoci môžu opatrenia uvedené v odseku 1 zahŕňať monitorovanie pokroku vo vzťahu k podmienkam a referenčným hodnotám dohodnutým s prijímateľom, vytvorenie a monitorovanie rámcov dodržiavania medzinárodného práva v oblasti ľudských práv a medzinárodného humanitárneho práva a požiadaviek na náležitú starostlivosť, kontrolu materiálnych prostriedkov po dodaní s cieľom zabezpečiť vhodné využitie a zabrániť ich odkloneniu, ako aj identifikáciu stratégií ukončenia angažovanosti a poskytovania podpory.
            
         
         
            Článok 7
            Podávanie správ
            Vysoký predstaviteľ predkladá počas obdobia vykonávania PBV polročné správy o vykonávaní opatrenia pomoci v súlade s článkom 63 rozhodnutia (SZBP) 2021/509. Správca opatrení pomoci pravidelne informuje výbor nástroja zriadený rozhodnutím (SZBP) 2021/509 o plnení rozpočtu na strane príjmov a výdavkov v súlade s článkom 38 uvedeného rozhodnutia, a to aj poskytovaním informácií o zapojených dodávateľoch a subdodávateľoch.
         
         
            Článok 8
            Pozastavenie a ukončenie
            
               1.   V súlade s článkom 64 rozhodnutia (SZBP) 2021/509 môže PBV na žiadosť členského štátu alebo vysokého predstaviteľa rozhodnúť o pozastavení alebo ukončení podpory akcií v rámci opatrenia pomoci alebo o pozastavení celého opatrenia pomoci v týchto prípadoch:
               
                           a)
                        
                        
                           ak si prijímateľ neplní svoje povinnosti podľa medzinárodného práva, najmä pokiaľ ide o medzinárodné právo v oblasti ľudských práv a medzinárodné humanitárne právo, alebo ak si neplní záväzky prijaté na základe dohôd uvedených v článku 4;
                        
                     
                           b)
                        
                        
                           ak bola zmluva s vykonávajúcim subjektom pozastavená alebo ukončená po nesplnení jeho povinností vyplývajúcich zo zmluvy;
                        
                     
                           c)
                        
                        
                           ak situácia v dotknutej geografickej oblasti už neumožňuje vykonávanie opatrenia pri zabezpečení dostatočných záruk;
                        
                     
                           d)
                        
                        
                           ak vykonávanie opatrenia už nespĺňa svoj účel alebo už nie je v záujme Únie.
                        
                     V naliehavých a výnimočných prípadoch môže vysoký predstaviteľ vykonávanie opatrenia pomoci až do rozhodnutia PBV dočasne pozastaviť, a to úplne alebo čiastočne.
            
            
               2.   PBV môže Rade odporučiť ukončenie opatrenia pomoci.
            
         
         
            Článok 9
            Konzistentnosť činností Únie
            V súlade s článkom 8 rozhodnutia (SZBP) 2021/509 sa zabezpečuje súlad medzi akciami v rámci opatrenia pomoci a inými akciami v oblasti spoločnej zahraničnej a bezpečnostnej politiky a opatreniami v rámci nástrojov v iných oblastiach vonkajšej činnosti Únie, ako aj ostatných politík Únie vrátane integrovaného prístupu k vonkajším konfliktom a krízam.
         
         
            Článok 10
            Nadobudnutie účinnosti
            Toto rozhodnutie nadobúda účinnosť dňom jeho prijatia.
            Uplatňuje sa od 1. januára 2022.
         
         
            V Bruseli 21. apríla 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady (SZBP) 2021/509 z 22. marca 2021, ktorým sa zriaďuje Európsky mierový nástroj a zrušuje rozhodnutie (SZBP) 2015/528 (Ú. v. EÚ L 102, 24.3.2021, s. 14).
         
            (2)  Rozhodnutie Rady (EÚ) 2021/1210 z 22. júla 2021 o opatrení pomoci v podobe všeobecného programu podpory Africkej únie v rámci Európskeho mierového nástroja v roku 2021. (Ú. v. EÚ L 263, 23.7 2021, s. 7).
      
      
         
            PRÍLOHA
            Zoznam ministerstiev členských štátov, útvarov štátnej správy členských štátov a iných verejnoprávnych subjektov a agentúr členských štátov a súkromnoprávnych subjektov poverených vykonávaním verejnej služby, ktorým sú poskytnuté primerané finančné záruky, ktoré môžu úplne alebo čiastočne vykonávať akcie v rámci opatrenia pomoci (1):
            
                        —
                     
                     
                        Deutsche Gesellschaft für internationale Zusammenarbeit (Nemecká spoločnosť pre medzinárodnú spoluprácu),
                     
                  
                        —
                     
                     
                        agentúra Expertise France.
                     
                  
               (1)  Tento zoznam sa vzťahuje len na opatrenie pomoci stanovené týmto rozhodnutím a nevylučuje možnosť, aby pre budúce opatrenia pomoci vrátane tých, ktoré budú mať formu všeobecného programu, boli určené iné subjekty.